মহালয়ার সকালে বিপত্তি, হুগলী নদীতে তলিয়ে গেল নাবালিকা

হুগলী: আজ মহালয়া। অর্থাৎ পিতৃপক্ষের অবসান, দেবীপক্ষের সূচনা। সেই উপলক্ষ্যে ভোর থেকেই গঙ্গার ঘাটে ভিড় উপচে পড়েছে। বাবুঘাট, বাগবাজার, শোভাবাজার, নিমতলাসহ শহরের প্রায় সব ঘাটেই আম-বাঙালি উপস্থিত হয়েছেন পূর্বপুরুষের উদ্দেশে তর্পণ দিতে। শুধু কলকাতা নয়, জেলার ঘাটগুলিতেও একই ছবি। ভিড় সামলাতে কড়া নজরদারি চালাচ্ছে পুলিশ। দুর্ঘটনা এড়াতে গঙ্গার বুকে টহল দিচ্ছে রিভার ট্রাফিক পুলিশ ও বিপর্যয় মোকাবিলা দল।

মহালয়ার ভোরে তর্পণ করতে গিয়ে নদীতে তলিয়ে গেল এক নাবালিকা। ঘটনাটি ঘটেছে রবিবার সকালে হুগলি নদীতে উলুবড়িয়া কালীবাড়ি ঘাটের কাছে। শুরু হয়েছে নাবালিকার খোঁজ। নাবানো হয়েছে ডুবুরিও। যদিও এখনও নাবালিকার কোনও সন্ধান পাওয়া যায়নি।

আরও পড়ুন: আজ মহালয়া, পিতৃপক্ষের অবসানে ঘাটে ঘাটে চলছে তর্পণ

স্থানীয় ও পুলিশ সূত্রে খবর, এ দিন ভোরে খড়্গপুরের খোলাবাজার থেকে মা, বাবা ও আত্মীয়দের সঙ্গে উলুবেড়িয়া কালীবাড়িতে আসে ওই নাবালিকা। এ দিন সকালে বাকিদের মতোই নদীতে নামেন তাঁরা। তখনই ঘটে বিপত্তি। জোয়ারের সময়ে নদীতে আচমকাই প্রবল স্রোত আসে। সেই সময়ে স্রোতের টানে ভেসে যান চার জন। তাঁদের চিৎকার শুনে ছুটে আসেন নদীতে তর্পণ করা বাকিরা।